Štatút obecných novín

Č. 1/2017

Ľubietovské noviny

Predkladá: Bc. Jana Majerová, členka redakčnej rady

**PREAMBULA**

Masové komunikačné prostriedky sú súčasťou spoločenského života občanov. Poskytovaním množstva informácií sa stávajú významným zdrojom poznatkov a dôležitým faktorom komunikácie. Vytlačené slovo komunikáciu umocňuje, rozvíja a rozširuje. V snahe poskytnúť obyvateľom našej obce dostatok informácií o živote vo všetkých oblastiach komunálnej sféry, vydávame Ľubietovské noviny. Novinárstvo je tvorivá činnosť a jej produkty, novinárske prejavy a novinárske celky, informujú verejnosť o aktuálnom spoločenskom dianí. Novinárstvo sa zaoberá získavaním, spracúvaním a periodickým šírením aktuálnych informácií prostredníctvom masovej komunikácie. Noviny sú periodická tlač masového charakteru, vychádzajúca v pravidelných intervaloch s univerzálnym obsahom, spracovaným vo forme spravodajstva a publicistiky i nenovinárskych prejavov.

Noviny, z hľadiska obsahu, sa zaoberajú širokým záberom udalostí a javov života spoločnosti. Majú univerzálny obsah.

Účelom tohto štatútu je zabezpečiť autonómnosť tvorivej novinárskej práce v rámci našich obecných novín s názvom Ľubietovské noviny.

**Čl. I**

**Obsahová náplň novín**

1.1

Ľubietovské noviny (ĽN) sú zdrojom informácií o všetkom, čo sa v obci udialo, resp. v obci udeje, aby občania obce získali hodnoverné a oficiálne informácie.

1.2

ĽN sa tematicky prioritne venujú prioritne témam, vyplývajúcim z rokovaní obecného zastupiteľstva, činnosti obecného úradu a organizácií zriadených obcou Ľubietová. Ako aj témam rozvoja obce a regiónu, témam kultúrneho, spoločenského, športového a ostatného diania v obci Ľubietová.

1.3

ĽN obsahujú vhodný pomer správ, reportáží, rozhovorov, komentárov a pozvánok, prípadne iných publicistických žánrov.

1.4

O obsahu ĽN rozhoduje predseda redakčnej rady novín. Predseda redakčnej rady má právo krátiť a štylisticky upraviť dodané materiály, pokiaľ nedôjde k zmene charakteru materiálu. Informácia o prípadných úpravách sa uverejňuje v závere článku pod menom autora.

1.5

Súčasťou ĽN je inzercia. Cenník inzercie tvorí prílohu č. 1 tohto štatútu.

Aktuálne vydanie Ľubietovských novín ako aj archív novín bude občanom k dispozícii aj v elektronickej podobe na stránke www.lubietova.sk.

**Čl. II**

**Vzťahy vydavateľa, redakcie a ich kompetencie**

2.1

Vydavateľ a redakcia musí dodržiavať Zákon č. 167/2008 o periodickej tlači a agentúrnom spravodajstve a o zmene a doplnení niektorých zákonov (tlačový zákon). Základné obsahové smerovanie obecných novín formuluje vydavateľ v súlade s platnými právnymi normami SR.

2.2

Redakčnú radu tvoria členovia redakčnej rady, predseda redakčnej rady a zodpovedný redaktor. Počet členov redakčnej rady je 4 až 6.

2.3

Na čele redakčnej rady je predseda, ktorého na návrh starostu obce schvaľuje a odvoláva obecné zastupiteľstvo. Predseda redakčnej rady riadi a organizuje prácu redakčnej rady.

2.4.

Redakčná rada sa schádza najmenej dvakrát štvrťročne, podľa potreby aj častejšie.

2.5

Redakčná rada môže prizvať na svoje zasadnutie aj nečlenov – odborníkov k prerokúvanej problematike.

2.6

Členstvo v redakčnej rade zaniká:

a) odstúpením,

b) odvolaním obecným zastupiteľstvom,

c) smrťou,

2.7

Ak si člen redakčnej rady neplní svoje povinnosti a 3x sa nezúčastní zasadnutia redakčnej rady /bez ospravedlnenia/, predseda redakčnej rady navrhne člena odvolať a predloží návrh na nového člena.

2.8

Redakčná rada je uznášaniaschopná za prítomnosti nadpolovičnej väčšiny všetkých členov. Materiály do obecných novín schvaľuje redakčná rada nadpolovičnou väčšinou prítomných členov.

2.9

V rámci základnej orientácie sa redakčná rada zaväzuje rešpektovať pravidlá profesionálnej novinárskej etiky a vydavateľom vytýčené smerovanie. Bude tiež obhajovať občianske práva a slobody a pôsobiť proti všetkým snahám ohroziť ich. Redakčná rada prejavuje úctu ústavnému poriadku štátu, jeho demokratickým inštitúciám, rešpektuje platné právo a všeobecne platné morálne princípy spoločnosti.

2.10

Redakčná rada považuje za svoju základnú povinnosť informovať svojich čitateľov objektívne o všetkých udalostiach všeobecného záujmu. Redakčná rada zabezpečí, aby verejnosti podávala informácie aktuálne, pravdivé, presné, overené, úplné. Pravdivosť informácií predpokladá, že fakty, ako ich základ, sa podávajú čo najobjektívnejšie, v ich pravom kontexte, bez skresľovania.

2.11

Ak redakčná rada neúmyselne uverejní nepravdivú, skreslenú, či mylnú informáciu, musí veci uviesť na správnu mieru, vrátane publikovanej opravy v súlade s tlačovým zákonom.

2.12

Publikované obvinenie bez dôkazov, zneužívanie dôvery, profesie, prípadne média na osobný alebo skupinový prospech, falšovanie dokumentov, skresľovanie faktov, akákoľvek lož a zamlčovanie poznatkov o porušení zákonov a spoločenskej morálky sa považuje za profesionálne previnenie.

2.13

Redakčná rada má právo nezaradiť príspevok do ĽN, ak sa:

1. koncepčne, tematicky, prípadne rozsahovo nehodí do daného vydania
2. v ňom nachádzajú invektívy, vulgarizmy, priame alebo nepriame porušenie alebo výzvy na porušenie zákonov SR
3. v ňom nachádzajú informácie, ktoré je potrebné overiť, resp. prispievateľ nedoložil relevantný dôkaz o ich pravdivosti
4. príspevok nenachádzal v redakcii v čase redakčnej uzávierky
5. nepozná meno autora príspevku a kontakt ne neho
6. nedoručil príspevok do redakcie v elektronickej verzii

2.14

V rámci základného obsahového zamerania obecných novín môže každý tvorca písať samostatne, slobodne, nikto ho nesmie nútiť, aby akceptoval priame alebo nepriame vplyvy, nátlak politických strán, hnutí a predstaviteľov obce. S uvedením mena, značky alebo pseudonymu musí súhlasiť autor. Anonymné príspevky sa zásadne neuverejňujú.

**Čl. III**

**Postavenie vydavateľa, redakčnej rady**

3.1

Podľa § 5 zákona č. 167/2008 (Tlačový zákon), za periodickú tlač zodpovedá vydavateľ.

3.2

Vydavateľ periodickej tlače nezodpovedá za obsah informácie, ktorú poskytol orgán verejnej moci, ním zriadená rozpočtová alebo príspevková organizácia, za obsah oznámenia v naliehavom verejnom záujme, za nepravdivé informácie zverejnené v inzercii a za zavádzajúcu reklamu.

3.3

Predseda redakčnej rady zodpovedá vydavateľovi za obsah jednotlivých príspevkov a najmä za to, aby obsah neporušil zákonom chránené záujmy spoločnosti, občanov, organizácii a tento štatút. Predseda a ostatní členovia redakčnej rady požívajú pri výkone svojej činnosti ochranu podľa platných predpisov proti všetkým formám nátlaku smerujúceho k mareniu ich činnosti.

3.4

Obecné noviny umožňujú na svojich stránkach vyjadriť svoje názory všetkým občanom, ale nie sú priestorom na riešenie osobných sporov medzi občanmi, inštitúciami, vedením obce, predstaviteľmi politických strán alebo štátu.

3.5

Vydavateľ je povinný v dostatočnom časovom predstihu minimálne jeden mesiac, informovať redakčnú radu o zastavení vydávania obecných novín, prípadne o zmenách, ktoré chce v súvislosti s obecnými novinami uskutočniť.

**Čl. IV**

**Inzercia a reklama v obecných novinách**

4.1

Ak je obsahom obecných novín aj občianska či firemná inzercia, jej obsah musí byť v súlade s dobrými mravmi a platnými právnymi normami SR najmä zákonom č. 147/2001 Z. z. o reklame.

4.2

Cenník inzercie je osobitnou prílohou Štatútu Ľubietovských novín a schvaľuje ho obecné zastupiteľstvo obce Ľubietová.

4.3

Nespoplatňujú sa inzeráty, ktoré zadáva obec Ľubietová a organizácie v jej pôsobnosti.

4.4

V obecných novinách sa nezverejňujú inzeráty na propagáciu erotických služieb a predaj erotických pomôcok. Tiež sa nezverejňujú inzeráty a reklama na predaj alkoholických nápojov, tabakových výrobkov, omamných a psychotropných látok, inzercia politických strán a hnutí, náboženských spoločenstiev, propagáciu fašizmu, neonacizmu, etnickej neznášanlivosti a rasovej diskriminácie.

4.5

Poplatok za uverejnenie inzerátu sa stanovuje podľa cenníka schváleného OZ. Poplatky za inzerciu a reklamu v obecných novinách sú príjmom do rozpočtu obce Ľubietová a platia sa na Obecnom úrade obce Ľubietová a výlučne sa použijú na chod novín.

**Čl. V**

**Hospodárske zabezpečenie**

5.1

Finančné náklady spojené s vydávaním obecných novín hradí obec Ľubietová zo svojho rozpočtu. Noviny sú nepredajné. Distribúciu zabezpečuje Obecný úrad Ľubietová do každej domácnosti.

5.2

Noviny vychádzajú spravidla v rozsahu 8 - 20 strán A4. Periodicita je 3-mesačná, teda 4-krát do roka. Periodicitu môže na návrh predsedu redakčnej rady upraviť obecné zastupiteľstvo obce Ľubietová. Noviny môžu mať aj samostatnú prílohu.

5.3

Starosta obce môže v súlade so svojimi kompetenciami poskytnúť predsedovi a členom redakčnej rady mimoriadnu odmenu.

**Čl. VI**

**Povinné zasielanie výtlačkov**

Vydavateľ zabezpečí na vlastné náklady zasielanie povinných výtlačkov Ľubietovských novín do troch dní od vydania každého čísla časopisu subjektom podľa prílohy č.1 zákona č.212/1997 Z.z. o povinných výtlačkoch periodických publikácií.

Povinné subjekty:

Slovenská národná knižnica /1 ks/, (Nám. J.C.Hronského 1, 036 01 MARTIN )

Univerzitná knižnica v Bratislave /1 ks/, (Michalská 1, 81 17 BRATISLAVA )

Ministerstvo kultúry Slovenskej republiky /1 ks/

(Ministerstvo kultúry Slovenskej republiky, sekcia médií, audiovízie a autorského práva, Nám. SNP 33, 813 31 BRATISLAVA )

**Čl. VII**

**Spoločné a záverečné ustanovenia**

7.1

Obecné noviny „Ľubietovské noviny“ sú zaregistrované v zozname periodickej tlače na Ministerstve kultúry pod evidenčným číslom EV 5477/17 ISSN...........................

7.2

Štatút obecných novín „Ľubietovské noviny“ bol prerokovaný a schválený obecným zastupiteľstvom dňa 17. 2. 2017.

7.3

Zmeny a doplnky tohto štatútu schvaľuje obecné zastupiteľstvo väčšinou prítomných poslancov.

7.4

Tento štatút nadobúda účinnosť dňa 17. februára 2017.

...........................................................

Ing. Pavel Zajac, starosta obce Ľubietová

*Príloha č. 1*

**Ľubietovské noviny** – obecné noviny vydávané obcou Ľubietová

**Cenník inzercie:**

Slovná, riadková inzercia: **nespoplatnené**

Plošná inzercia: **0,30 € za cm²**

Zľavy: prvé a druhé opakovanie – 10% zľava, tretie a ďalšie opakovanie – 15% zľava

Zverejnenie inzerátu na 1. strane: príplatok 100%

Rozmery inzerátov: maximálny rozmer určí spracovateľ, maximálne do A4.

Pri zadávaní plošnej inzercie je najvýhodnejšie posielať podklady v súbore TIFF, JPEG alebo PDF.